 **Ministerul Mediului**



**Agenţia Naţională pentru Protecţia Mediului**

|  |
| --- |
| **Agenţia pentru Protecţia Mediului Bistriţa-Năsăud** |

**DECIZIA ETAPEI DE ÎNCADRARE - proiect**

**19.10.2017**

Ca urmare a solicitării de emitere a acordului de mediu adresată de COMUNA GALAȚII BISTRIȚEI, din localitatea Galații Bistriței, str. Principală, nr. 241, comuna Galații Bistriței*,* județul Bistriţa-Năsăud, înregistrată la Agenţia pentru Protecţia Mediului Bistriţa-Năsăud cu nr. *11023/28.09.2017,* *cu ultima completare la nr. 11789/17.10.2017,* în baza Hotărârii Guvernului nr. 445/2009 privind evaluarea impactului anumitor proiecte publice şi private asupra mediului şi a Ordonanţei de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare,

Agenţia pentru Protecţia Mediului Bistriţa-Năsăud decide, ca urmare a consultărilor desfăşurate în cadrul şedinţei Comisiei de Analiză Tehnică din data de *18.10.2017*, că proiectul „*Extindere rețea de canalizare a apei uzate menajere în comuna Galații Bistriței, localitățile Tonciu, Herina și Dipșa, județul Bistriţa-Năsăud”,* propus a fi amplasat în *intravilanul și* *extravilanul localităților Tonciu, Herina și Dipșa, comuna Galații Bistriței,* județul Bistriţa-Năsăud, **nu se supune evaluării impactului asupra mediului şi nu se supune evaluării adecvate**.

Justificarea prezentei decizii:

I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

*a) proiectul intră sub incidenţa HG nr. 445/2009 privind evaluarea impactului anumitor proiecte publice şi private asupra mediului, fiind încadrat în Anexa 2 la punctul 10, lit. b): “proiecte de dezvoltare urbană” şi la punctul 13, lit. a) orice modificări sau extinderi, altele decât cele prevăzute la pct. 22 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului;*

*b) proiectul prevede extinderea rețelei de canalizare din comuna Galații Bistriței - localitatea Tonciu și parțial localitățile Herina și Dipșa, prin racordarea la rețeaua de canalizare a comunei Galații Bistriței prevăzută cu stație de epurare (rețea aflată în curs de implementare);*

*- rețeaua de canalizare extinsă (Quz med = 225,41 m3/zi, Quz max= 247,95 m3/zi) va asigura colectarea apelor uzate menajere de la 1013 locuitori;*

*- apele uzate menajere vor fi transportate prin intermediul stațiilor de pompare la stația de epurare din extravilanul localității Galații Bistriței, situată lângă DC 16 Herina-Tonciu, care deversează în râul Dipșa – pentru proiectul ”Construirea rețelei publice de apă uzată menajeră și stație de epurare în comuna Galații Bistriței” APM Bistriţa-Năsăud a emis Decizia etapei de încadrare nr. 535/02.09.2016;*

*- lungimea totală a rețelei de canalizare menajeră va fi de 11.865 m, din care:*

*- colectoare de canalizare din conducte din PVC-KG SN.8, cu diametrul de 250 mm, cu lungimea de 9.717 m;*

*- conducte de refulare ape uzate menajere, din conducte de polietilenă (PEHD), cu diametrul de 110 mm, cu lungimea de 2.148 m;*

*- rețeaua de canalizare va fi prevăzută cu: 5 stații de pompare ape uzate echipate cu 2 electropompe sumersibile (în amonte de fiecare stație de pompare se va monta un cămin de vizitare echipat cu vană tip cuțit), cu 5 rezervoare de stocare apă uzată menajeră pentru situații de avarie și cu 290 cămine de vizitare;*

*- colectoarele de canalizare menajeră și conductele de refulare ape uzate menajere se vor amplasa subteran de o parte și de alta a drumurilor județene, comunale și străzilor secundare din fiecare localitate;*

*- prin proiect sunt prevăzute: 1 subtraversare a drumului național DN17 în localitatea Herina, subtraversări de drumuri comunale și 5 subtraversări de cursuri de apă: 1 subtraversare Valea Dipșa, cu lungimea de 28 m, 1 subtraversare Valea Tonciu, cu lungimea de 11 m, 2 subtraversări Valea Herina, fiecare cu L=9 m și 1 subtraversare Valea Dipșa, cu L=23 m;*

*c) proiectul nu are efecte cumulative semnificative cu alte proiecte/construcţii existente în zonă;*

*d) amplasamentul este situat în afara zonelor de protecţie specială sau arie în care standardele de calitate ale mediului, stabilite de legislaţie, au fost depăşite;*

*e) prin respectarea măsurilor preventive şi de protecţia factorilor de mediu, probabilitatea impactului asupra factorilor de mediu este redusă;*

*f) proiectul a parcurs etapa de evaluare iniţială, din analiza listei de control pentru etapa de încadrare, finalizată în şedinţa Comisiei de Analiză Tehnică, nu rezultă un impact semnificativ asupra mediului al proiectului propus;*

*g) anunţul solicitării a fost mediatizat prin afişare la sediul Primăriei comunei Galații Bistriței, prin publicare în presa locală şi afişare pe site-ul şi la sediul A.P.M. Bistriţa-Năsăud.*

*Nu s-au înregistrat observaţii/contestaţii/comentarii din partea publicului interesat.*

II. Motivele care au stat la baza luării deciziei etapei de încadrare în procedura de evaluare adecvată sunt următoarele:

*a) proiectul propus nu intră sub incidenţa art. 28 din Legea nr. 49/2011 pentru aprobarea, cu modificări, a O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice;*

**Condiţii de realizare a proiectului:**

*1. Se vor respecta prevederile O.U.G. nr. 195/2005 privind protecţia mediului, cu modificările şi completările ulterioare.*

*2. Materialele necesare pe parcursul execuţiei lucrărilor vor fi depozitate numai în incintă, în locuri special amenajate, astfel încât să se asigure protecţia factorilor de mediu. Se interzice depozitarea necontrolată a deşeurilor (direct pe sol, etc.).*

*3. Pe parcursul execuţiei lucrărilor se vor lua toate măsurile pentru prevenirea poluărilor accidentale, prevenirea generării de disconfort pentru vecinătățile locuite (mai ales zgomot, degajare praf).*

*4. Suprafața de teren ocupată temporar pe perioada realizării lucrărilor se va limita la strictul necesar și va fi adusă la starea inițială după terminarea lucrărilor.*

*5. Amenajarea corespunzătoare a organizării de şantier în ceea ce priveşte utilităţile (apă, electricitate, dotarea cu grup sanitar ecologic, colectarea apei uzate menajere, după caz) şi depozitarea materialelor periculoase şi inflamabile conform legislaţiei în vigoare.*

*6. Deşeurile menajere vor fi transportate şi depozitate prin relaţie contractuală cu operatorul de salubritate, iar deşeurile valorificabile se vor preda la societăţi specializate, autorizate pentru valorificarea lor. Pământul rezultat din săpături şi din excavaţii va fi utilizat pentru lucrări de nivelare şi de refacere a terenului.*

*7. Atât pentru perioada execuţiei lucrărilor, cât şi în perioada de funcţionare a obiectivului, se vor lua toate măsurile necesare pentru:*

*- evitarea scurgerilor accidentale de produse petroliere de la mijloacele de transport utilizate;*

*- evitarea depozitării necontrolate a materialelor folosite şi a deşeurilor rezultate;*

*- asigurarea permanentă a stocului de materiale și dotări necesare pentru combaterea efectelor poluărilor accidentale (materiale absorbante).*

*8. Mijloacele de transport şi utilajele folosite vor fi întreţinute corespunzător, pentru a se evita emisiile de noxe în atmosferă şi scurgerile accidentale de carburanţi şi lubrifianţi.*

*9. Se interzice accesul de pe amplasament pe drumurile publice cu utilaje, maşini de transport necurăţate. Titularul activităţii are obligaţia asigurării cu instalaţiile corespunzătoare acestui scop - instalaţii de spălare şi sistem colector de ape uzate.*

*10. Este interzisă spălarea utilajelor şi a mijloacelor de transport în albia sau pe malurile cursului de apă.*

*11. Sunt interzise traversările cursurilor de apă și oprirea în vecinătatea acestora a autovehiculelor care prezintă scurgeri de carburanți/uleiuri.*

*12.* *Echipele care vor efectua lucrările și personalul de operare vor fi instruite asupra măsurilor şi responsabilităţilor privind protecţia mediului, pentru acţiune în cazul apariţiei de poluări accidentale, scurgeri accidentale de produse petroliere/uleiuri minerale în apă sau pe sol (recuperare, depozitare în recipiente etanşe, eliminare corespunzătoare).*

*În cazul apariţiei unei poluări accidentale se vor lua imediat măsuri de stopare a fenomenului şi de remediere a suprafeţei afectată.*

*Se va raporta la APM Bistriţa-Năsăud şi la CJ Bistriţa-Năsăud al GNM orice poluare constatată, indiferent de cauzele apariţiei acesteia.*

*13. La terminarea lucrărilor se va dezafecta zona organizării de şantier, se vor îndepărta atât materialele rămase neutilizate cât şi deşeurile rezultate în timpul lucrărilor, iar suprafeţele de teren afectate accidental/temporar de lucrările de execuţie vor fi aduse la starea iniţială.*

*14. La execuția lucrărilor se vor respecta întocmai cele menționate în memoriul de prezentare – date, parametri – justificare a prezentei decizii.*

*15. La finalizarea investiției titularul va notifica Agenţia pentru Protecţia Mediului Bistriţa-Năsăud și Comisariatul Județean Bistrița-Năsăud al GNM pentru verificarea conformării cu actul de reglementare solicitat şi se va solicita şi obţine autorizaţia de mediu.*

**Prezentul act de reglementare este valabil pe toată perioada punerii în aplicare a proiectului cu condiția să nu fie modificări.**

**În cazul în care proiectul suferă modificări, titularul este obligat să notifice în scris *Agenţia pentru Protecţia Mediului Bistriţa-Năsăud* asupra acestor modificări, înainte de realizarea acestora.**

**Nerespectarea prevederilor prezentului act se sancționează conform prevederilor legale în vigoare.**

**Verificarea conformării cu prevederile prezentului act se face de către Garda Naţională de Mediu/Comisariatul judeţean Bistriţa-Năsăud şi Agenţia pentru Protecţia Mediului Bistriţa-Năsăud.**

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/5004, cu modificările şi completările ulterioare.

**Menţiuni despre procedura de contestare administrativă şi contencios administrativ.**

Orice persoană care face parte din publicul interesat şi care se consideră vătămată într-un drept al său ori într-un interes legitim, se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, prevăzute de H.G. nr. 445/2009, cu respectarea prevederilor Legii contenciosului administrativ nr. 554/2004, cu modificările ulterioare.

Actele sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, se atacă odată cu decizia etapei de încadrare.

Se pot adresa instanţei de contencios administrativ competente şi organizaţiile neguvernamentale care promovează protecţia mediului şi îndeplinesc condițiile cerute de legislația în vigoare, considerându-se că acestea sunt vătămate într-un drept al lor sau într-un interes legitim.

Soluţionarea cererii se face potrivit dispoziţiilor Legii nr. 554/2004, cu modificările ulterioare.

Înainte de a se adresa instanţei de contencios administrativ competente, persoanele care fac parte din publicul interesat şi care se consideră vătămate într-un drept ori într-un interes legitim, trebuie să solicite Agenţiei pentru Protecţia Mediului Bistriţa-Năsăud, în termen de 30 de zile de la data aducerii la cunoştinţa publicului a deciziei etapei de încadrare revocarea respectivei decizii.

Agenţia pentru Protecţia Mediului Bistriţa-Năsăud are obligaţia de a răspunde la plângerea prealabilă în termen de 30 de zile de la data înregistrării acesteia.

**Procedura administrativă prealabilă este gratuită**.

DIRECTOR EXECUTIV, ŞEF SERVICIU

AVIZE, ACORDURI, AUTORIZAȚII,

biolog-chimist Sever Ioan ROMAN ing. Marinela Suciu

ÎNTOCMIT,

chim. Georgeta Iușan